**HRISTOS A INVIAT !**

Hristos a înviat ! Hristos a înviat, cu moartea pe moarte călcând, căci moartea este prețul păcatului nostru. Cât de păgâni suntem, ca după 2000 de ani de creștinism s-ajungem s-alegem știința materiei în loc de știința conștiinței lui Iisus, care-a biruit moartea și-a onorat viața, căci acesta este sensul sfintei sărbători de Paști de astăzi. “*Toți sunteți morți de vii, fiindcă nu credeți în învierea lui Hristos”*, spunea părintele Nil Dorobanțu și cât de actuale sunt vorbele lui acum.

Asistăm astăzi la falimentul nostru intelectual și social, mai ales de când ne-am manelizat limba română și-am înlocuit Scriptura cu corectitudinea politică, ducând-o pe aceasta din urmă la nivel de politică de stat. Esența luminii divine, nucleul din care gândirea umană separă arderea de binecuvântare este dată de limba noastră română, de limba bătrână a geților. Nealterată de imixtiuni, ea are o conotație sacră. Limba noastră este principala formă prin care ne putem proteja identitatea și credința strămoșească. Atunci când ne rugăm în limba română, limba noastră sfântă, ne protejăm imunitatea sufletească atât de greu încercată de actuala criză pe care-o traversăm.

De altfel, criza este un simptom al turbulenței din mintea oamenilor invadată de două păcate fundamentale: trufia și lăcomia. Ambele sunt condamnate de morala tuturor religiilor. Acum, cât este morală și pseudo-morală, pseudo-morala promovată asiduu de împuterniciții incultelor preocupați doar să salveze instituția, nu să-l aflirme pe Hristos, rămâne de văzut. Cert este că actuala criză este una a conștiinței. Ceea ce domină astăzi însă, în lume, este trufia și lăcomia. Pui orgoliul deasupra, ai o criză politică. Duci lăcomia dincolo de limite admisibile, ai o criză economică. Criza nu este un accident pe parcurs, este un accident de sistem, este o eroare de fabricație, poate chiar dirijată să fie așa, este un proiect greșit pe șevalet, larg răspândită ca prejudecată a societății și învățată în psudo-școala de astăzi. Dac-ar fi fost accident pe parcurs, așa cum spun unii teoreticieni, sau pseudo-formatori de opinie cu masca inocenței pe față, atunci ne-am fi întors la bucuria învățării continue, la saltul în conștiință, am fi înțeles că fiecare copil care se naște este un suflet gigantic, este un geniu. Noi am împărțit copiii în genii și mai puțin genii, sau deloc mânați de trufia și lăcomia noastră. Totul pleacă de la învățământ.

Ca români ar trebui să fim mândrii de faptul că am fost parte a unui învățământ de excelență, poate cel mai bun din lume, creat de marele Spiru Haret. Găsesc cu greu pe altcineva care și-a adus o atât de mare contribuție la modernizarea României. De la el avem câteva cuvinte cheie: cunoaștere, știință și rigoare, disciplină. A urmat apoi geograful Simion Mehedinți, care ne-a lăsat două cuvinte sacre în titlul unei cărți, după care au învățat șapte generații, se numea: *“Școala Muncii.”* Niciunul n-a uitat umanitățile, Brâncuși a absolvit școala de arte și meserii. Știința nouă a rachetelor care zboară azi în lume a fost creată de un profesor din Mediaș, Hermann Oberth, format la universitatea din Cluj, pe care Werner von Braun, cel care a aterizat cu racheta pe lună îl considera maestrul său. Și exemplele pot continua, de români de un mare rafinament intelectual, care ne-au dus pe orbita lumii. Și totul a plecat de la formulele lui Haret și Mehedinți.

Se spune că la acea vreme în București s-a dorit ridicarea unei statui care să-l evoce pe Spiru Haret. S-a prezentat și Brâncuși cu un proiect reprezentând o fântână în vechea tradiție românească. Ideea era că tot poporul român și-a potolit setea cunoașterii din opera genială a marelui cărturar, marelui titan al educației. Guvernul a respins formula, dar Brâncuși a păstrat proiectul în atelierul său până la moarte. A fost cel care-a-nțeles și-a-ncercat să arate tuturor că baza tuturor lucrurilor este Dumnezeu cel Viu, acesta este universul nostru.

La 1940, secretar general în ministerul economiei era Petre Țuțea. Atunci a citit legea învățământului lui Spiru Haret și-a declarat: *“Nu am putut schimba o virgulă. Este perfectă.”* După 1960, Japonia cunoaște o dezvoltare economică fără precedent. Toate țările lumii erau interesate care este secretul japonez. În ’70, ministrul învățământului era profesorul Mircea Malița, maestrul meu. De la el știu c-a fost trimis de conducerea țării la acea vreme, în Japonia să afle secretul dezvoltării economice al japonezilor. Se întoarce cu un rezultat uluitor, japonezii aplicaseră întru totul legea învățământului lui Spiru Haret. Haret rămâne unic, un erou, un geniu, mai ales prin vorbele sale: *“Cine investește în educație, culege în economie.”* Dacă nu investim nimic, nu putem culege nimic, sau culegem doar praful și pulberea.

Simion Mehedinți, a fost membru al Academiei Române. A fost profesor al universității din București, fondatorul școlii moderne de geografie și al institutului național de geografie. A fost scos abuziv din locuința sa, aruncat într-un subsol, i s-a anulat pensia și ca cei dinaintea lui, a rămas muritor de foame. La 75 de ani este obligat să scrie o cerere către ministerul învățământului cu aproximativ următorul conținut: *„Subsemnatul Simion Mehedinți, membru al Academiei Române, fost profesor universitar, neavând mijloace de existență, fiindu-mi sistată plata pensiei, vă rog să binevoiți a-mi aproba să cerșesc odată pe săptămână la biserica Boteanu.”*

Este tulburător, nu actul în sine al unor pseudo-culți de ieri, sau de azi, ci faptul că poporul român nu a avut nicio reacție de ajutor pentru marii săi eroi. Te-ntreb pe drept cuvânt, câtă valoare poate avea onoarea într-o țară în care dezonoarea e sport național? Excelența și competența nu depind de mărimea unei țări și nici de discursurile populiste ale conducătorilor, ci de sistemul ei de educație. Dascălul aflat în știința conștiinței nu livrează informație, ci construiește corpul, țara, neamul. El nu oferă cunoștințe, ci contaminează cu demnitate și onoare. Atunci el este pregătit cu inima lui să călăuzească tinerii, pentru că numai cu oameni liberi se poate schimba această lume și numai atunci când tânărul află calea către sine însuși către libertate, către Hristos cel Viu.

Gândiți frumos, ca să trăiți frumos. Să fiți fericiți și demni.